정조 12년
戊申二月二十九日未時上御誠正閣右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰都承旨右承旨連進藥院而不預院務乎仁浩曰頃者下敎後一切院中事初不通報待漏廳仕進亦不敢循例爲之矣上曰頃者事不過一時特敎自今以後依例行公間或仕進本院而分撥呼望等事亦依前爲之之意分付可也上曰大臣入侍賤臣承命出與領議政金致仁左議政李性源右議政蔡濟恭偕入進伏致仁等曰數日來春氣陽和聖體若何感候諸節已爲快復乎上曰近則感氣差可矣卿等備員登筵今爲再度予心之喜幸極矣左右相之神色比前有勝領相所見亦如此乎致仁曰諺稱男子動物果非虛語矣僚相之顔貌漸勝似由於行氣氣舒之致矣上曰目下朝象可謂妥帖而日前賓對時不參備堂雖有數人此則自可次第進參故果不提飭矣致仁曰徐有寧則以兼帶情勢爲辭金文淳則果是實病云矣上敎濟恭曰曾聞術客論卿之數有云觸之則碎果然否濟恭曰似有是矣上曰自李顯永疏後人之論卿者不死則病觸之則碎云者倘非虛語耶李顯永卽爲身故金文淳長有痼疾前箕伯屢經危病豈非可訝者乎致仁曰金文淳則乃是脚部不仁之病云而他人之或死或病亦豈必皆由於此乎上曰世道多故身名難保自庚寅以後凡有遭罹者非止右相一人則右相何必獨死乎雖非予言卿等似當覺得矣至於今番之擧乃是百年後所無之事而不知者外面看之則或謂有何許之事邪說因此熾盛大可慮也予所以爲此者只欲仰追建極之模範而已夫豈有他意哉若不能體予此心而妄生揣度煽鼓邪說則豈不可悶乎自卿等先爲明着眼目以爲鎭壓消融之地可也致仁曰臣雖昏耗猶有一段省覺豈不知殿下此擧專出於會極歸極之盛德乎但百年後初見之擧先王朝未爲之事猝然行之則驟見之者果不無疑惑之慮而聖敎之剖析及此且日久則自當妥帖矣性源曰首相之言然矣上敎濟恭曰卿在先朝被擢之初有乙亥所遭伊時事之孟浪人皆知之矣大抵人之有地位者輒被人媢嫉自古皆然韓魏公之不能盡副期望反有羨於白樂天者良以是也致仁曰聖敎誠然矣自上若一賜顔優對則人必欲除之此爲通患矣上曰卿以元老之臣居廊廟之上而初頭人猶欲齮齕今則歲月寢久自然止息矣上曰李判府在時任時有戊申軍功人抄錄之命矣昨纔入覽今與卿等欲議其褒錄之分等矣大抵今逢舊甲倍切追感而伊時事崔奉朝賀之聞變卽告功存社稷洪景輔吳光運之先事效忠不下於勳臣此等之人不可無別般追念之擧而聞洪樂貞己身故云誠爲慘然矣非但乃祖之孫乃父之子其爲人實爲可嘉且當今年故欲俟三月而擢用矣遽至於此極可惜矣致仁曰洪樂貞爲人陽明曾於問郞時熟知矣性源曰以其地處人物遽至夭折實爲慘惜矣濟恭曰樂貞爲人甚嘉矣早夭實爲可惜矣上曰有子姪乎承旨似知之矣仁浩曰只有九歲穉子矣上曰此是李判府事錄送之紙承旨讀奏卿等傍聽可也仁浩讀奏訖上曰昔在先朝壬辰有因舊甲錄勳裔之擧而今番則年代較近便同身親經歷者然凡其收錄之擧當施優異之典矣崔奉朝賀及元勳與豐陵家欲爲致祭卿等之意何如致仁曰致祭卽優恩也盛禮也以聖上感舊之念有此恩典實聳瞻聆而諸勳臣家幷爲賜祭則恐涉屑越矣上曰欲施錄孤之典亦何如致仁曰此亦幷施則事反屑越取捨亦難矣濟恭曰取捨不可擬議矣上曰外此諸勳臣旣不致祭錄孤則當施何樣恩典乎致仁曰致祭也錄孤也俱係非常之典而旣不可人人施之則嫡長家賜食物好矣上曰靈城君之爲國藎臣非但勳業而已先朝褒嘉之敎尙今追記不當與諸勳臣一例觀之特爲賜祭何如致仁曰聖敎至當矣上曰豐原家以未立後懸錄矣此事予常耿耿每欲一諭矣豐原之勳勞事業果何如而竟使絶祀則是豈念功錄舊之意乎丙申春有一子特宥之敎而見阻於群議不得如意伊後又爲發端而見阻矣頃以此意言于守禦使則果以爲好云此重臣素嚴於此等事而其言猶尙如此可知此議之不可無矣卿等之意何如致仁曰丙申下敎實爲盛德事而伊時臣奉使赴燕歸聞此事因廷議見格云常懷慨然故曾有叔姪間酬酢臣之常時議論每如此矣性源曰丙申下敎實出於追念舊功之聖意矣濟恭曰臣則伊時伏覩下敎又於筵中屢承念舊之敎每以群下之不能奉承爲不善爲之事矣上曰今若免坐其一子則自可以奉祀矣載得爲其長子乎潞鎭乃是載得之子尙今生存云乎性源曰潞鎭生死未得聞知矣致仁曰免坐則自當復官矣性源曰其長子免坐則長子之諸子亦當免坐如此則實爲盛德事矣上敎仁浩曰筵退考出徒流案以稟可也致仁曰今此免坐之敎實是曠世之恩不勝欽仰而故相臣福力亦靈長矣上曰此家之必欲施恩予意甚切而卿等旣無異議且皆稱善此乃大事如是僉同豈非幸耶只其嫡長派免坐則亦無損於隄防矣僉曰然矣上曰雖是勳臣之裔亦不可不問其人之如何輒施錄用之典欲爲一幷召見隨其人器而錄用矣致仁曰食物之恩亦出常格錄孤之典恐不必遍施矣上曰殉節人則致祭錄孤俱無不可耶致仁曰殉節人之褒奬雖或差過亦無不可矣性源曰致祭錄孤不可人人施之則賜祭於其祠亦爲特恩矣濟恭曰臣意亦然矣上曰諸般恩典明日當以傳敎書出今姑懸註名下可也致仁曰次對雖已頉稟臣之精力漸耗實無如期赴公之望臣若不進則左右相不欲行次對云廟謨之因此遲滯實爲惶恐矣性源曰臣之此任萬不近似若仰成則猶可而有何知識敢爲替行乎上曰左相之言過矣領相耆年難責筋力之意前已屢敎而議薦稟裁等事可以在第爲之卿等之替行廟謨有何不可乎致仁曰賓廳坐起雖不得如例爲之而此外事眞所謂簿書期會則以替行爲嫌豈非過乎上曰左相若嫌替行則右相豈不獨賢乎濟恭曰臣則精神消亡十忘八九雖簿書期會無以自力入侍有命故今雖入來而此後次對實不敢晏然入參庶望體量之恩矣上曰過矣致仁曰左右相之言如此然則廟堂事其將無可任者乎上曰此是例讓也左相情理非久似請少暇然則右相當獨賢之外無他道予豈無勉出之道乎上曰右相之眉長過於眼卿等見之乎致仁曰然矣此是壽徵云矣上曰號爲眉叟之故相許穆座次至何耶致仁曰官至右相矣上曰許穆後今右相乃是初有之事耶致仁曰閔黯後初有矣上曰此則己巳後事而許穆則其前拜相矣濟恭曰許穆拜相在乙卯矣上曰自有黨目以後三相之如今日似是初有矣許穆時亦如此乎致仁曰許穆拜相雖在乙卯而其時許積爲首相矣此時則便同全局矣濟恭曰果是純局矣上曰予之今番事竊有自居之意矣予之所爲每多勞而無功勞而無功亦何害也猶勝於近來要譽之習矣但所可慮者人心不古衆論多端今日之事或爲口實則畢竟可慮之事不一而足此所以夙夜慄慄者也若其彌綸之責承佐之方專望於卿等三人須各盡心俾見功效可也致仁曰臣之精力日就耗荒視此任便同已退而以殿下恢蕩之德懋今日建極之治則惟在日月之明天地之大群下顧何能仰裨而仰贊也上曰莫云日月之明許多事故何由盡燭予則責成於卿等雖謂之逸於得人可也性源曰得人而任之然後可以言逸如臣匪人冒叨此職恐非可以擬議於得人矣上曰以今世道人心專托於卿等苟欲竭心承佐亦非難事今日朝廷豈有勝於卿等三人者乎須加勉稱致仁曰委畀之意縷縷及此臣等雖甚愚迷豈不敢盡心仰體而識不逮而才不及實爲惶恐矣上曰目下先務在於朝廷之上祛其疑阻而已古者黨禍之時戈㦸相尋便成戰場而其跡易見其事輒露故可以調劑之可以抑制之今也不然對面之地或多楚越同席之間便成氷炭甚言之則卿等三人之心亦未知眞箇如何矣至於前左相則僚席之間輒提先故此已萬萬慨然且以近來懲討一事言之言議之間不無岐貳若是當討之逆則人皆可誅而可討豈有此邊彼邊受之授之之理乎拘牽捏合其弊滋甚則世道之憂實難言矣大抵天下事雖曰義理與勢而義理所在豈可以勢輕重乎近來事旣非弱肉强食之比又無熊魚取舍之難則緣何而致此糾紛耶無乃有相捏之勢而然耶抑或因他端而然耶予實未知矣左相則本來純便非但予之所知卿等亦豈不知乎今授是任所望甚重蓋欲使人人咸知無累則無不見用之理不見用者亦有所以然之故則人孰不曉然覺得乎此則左相之責也且左相之識解優餘似勝於前左相之無高低必善爲之矣致仁曰然矣上曰右相則本來自處以覉旅之臣且必多杆格不入之事不得不專責於領左相矣致仁曰右相亦豈無可任調劑之地乎上曰此則然矣右相所知之處右相當任其責矣性源曰伏承縷縷聖敎實仰大德之無遠不屆明鑑之無微不燭而顧臣才不稱任百無一能雖在軍銜散秩無所知覺況當此任安望有一分承佐之效乎惟在朝廷之處置得宜而人心自歸於悅服矣上曰卿之公平卿之知舊亦皆知之目下彌綸之責非卿而誰致仁曰我殿下鎭世道保世臣之念屢形於絲綸之間則北面於今日朝廷者孰不感聳而只緣臣等無似不能奉承未見其成效誠極悚恧但疑阻不已便懷禍心則末梢之患當如何哉尤萬萬悶迫矣上曰俄所云疑阻二字果是輕輕說去之語而此習漸長則禍心云云誠如卿之所慮若能預防潛消於未然之前則豈有過慮乎予之所望於卿等者亶在於是矣命大臣先退命書傳敎曰同副承旨馳詣宗廟景慕宮奉審摘奸以來命退承史以次退出